Predlog IZVEDBENI SKLEP SVETA o spremembi Izvedbenega sklepa 2011/77/EU o finančni pomoči Unije Irski /* COM/2012/0291 final - 2012/0153 (NLE) */





OBRAZLOŽITVENI MEMORANDUM Svet je 7. decembra 2010 Irski na njeno zahtevo odobril finančno pomoč (Izvedbeni sklep 2011/77/EU) v podporo korenitemu gospodarskemu in finančnemu reformnemu programu, katerega namen je ponovno vzpostaviti zaupanje, omogočiti ponovno trajnostno rast gospodarstva ter zaščititi finančno stabilnost na Irskem, euroobmočju in v EU. V skladu s členom 3(9) Sklepa 2011/77/EU je Komisija skupaj z Mednarodnim denarnim skladom in v povezavi z ECB opravila šesti pregled napredka irskih organov na področju izvajanja dogovorjenih ukrepov, kot tudi učinkovitosti ter ekonomskega in socialnega vpliva dogovorjenih ukrepov. Ob upoštevanju popravljenih gospodarskih predvidevanj ter prispelih informacij Komisija predlaga spremembo pogojev ekonomske politike, na katerih temelji finančna pomoč, kot je razloženo v nadaljevanju. Komisija meni, da so predlagane spremembe pogojev ekonomske politike potrebne za zagotovitev nemotenega izvajanja programa in zaščito ciljev samega programa. 2012/0153 (NLE) Predlog IZVEDBENI SKLEP SVETA o spremembi Izvedbenega sklepa 2011/77/EU o finančni pomoči Unije Irski SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Uredbe Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo[1] in zlasti člena 3(2) Uredbe, ob upoštevanju predloga Evropske komisije, ob upoštevanju naslednjega: (1) Svet je Irski na njeno zahtevo odobril finančno pomoč (Izvedbeni sklep 2011/77/EU[2]) v podporo korenitemu gospodarskemu in finančnemu reformnemu programu, katerega namen je ponovno vzpostaviti zaupanje, omogočiti ponovno trajnostno rast gospodarstva ter zaščititi finančno stabilnost na Irskem, euroobmočju in v Uniji. (2) V skladu s členom 3(9) Izvedbenega sklepa 2011/77/EU je Komisija skupaj z Mednarodnim denarnim skladom in v povezavi z ECB opravila šesti pregled napredka irskih organov na področju izvajanja dogovorjenih ukrepov, kot tudi učinkovitosti ter ekonomskega in socialnega vpliva dogovorjenih ukrepov. (3) V skladu z določbami programa so irski organi septembra 2011 parlamentu predložili zakonodajo za okrepitev dolgoročne vzdržnosti javnih financ. Parlament nekaterih elementov predvidene reforme ni potrdil pred koncem zgoraj navedenega šestega četrtletnega pregleda (zlasti glede pokojninskih pravic novozaposlenih v javni upravi, vključno s ponovnim pregledom zgodnje upokojitve za nekatere kategorije javnih uslužbencev in indeksacijo pokojnin s cenami življenjskih potrebščin ter povezavo pokojninskih pravic s povprečnimi prihodki delovne dobe in upokojitvene starosti s starostno mejo za upokojitev, določeno na nacionalni ravni). Organi so se zavezali, da bodo zagotovili odobritev teh določb pred koncem leta 2012. (4) Ker je bil vseevropski stresni test, ki se izvaja pod okriljem Evropskega bančnega organa (EBA), preložen na leto 2013, se zdi primerno, da se tudi naslednji stresni test za irske banke v domači lasti prestavi na leto 2013. Medtem so organi določili najpomembnejša pripravljalna dela, ki se bodo izvedla v letu 2012. (5) Irski organi so določili dodatne ukrepe, ki jih bodo izvedli v letu 2012 ter so namenjeni zmanjšanju brezposelnosti in krepitvi doseganja ciljev programa. Prizadevali si bodo zlasti za povečanje učinkovitosti politike aktiviranja delovnega trga in usposabljanja ter zmanjšanje možnosti, da bi socialna plačila odvračala sposobne ljudi od iskanja zaposlitve, pri čemer pa bi se hkrati zaščitili najbolj ranljivi. (6) Ob upoštevanju navedenih razmislekov in razvoja dogodkov je treba Izvedbeni sklep 2011/77/EU spremeniti – SPREJEL NASLEDNJI SKLEP: Člen 1 Člen 3 Izvedbenega sklepa 2011/77/EU se spremeni: (1) v odstavku 7 se točka (d) nadomesti z naslednjim: „(d) sprejetje zakonodaje za dvig starostne meje za upokojitev na 66 let leta 2014, 67 let leta 2021 in 68 let leta 2028, z namenom okrepiti dolgoročno vzdržnost javnih financ;“; (2) v odstavku 8 se dodajo naslednje točke: „(f) izvedba naslednjih ukrepov v irskih bankah v domači lasti, o rezultatih katerih bodo irski organi poročali Evropski komisiji, ECB in Mednarodnemu denarnemu skladu: (i) neodvisen pregled kakovosti sredstev, da bi se ocenila kakovost skupnih in individualnih posojilnih portfeljev ter postopek, ki se uporablja za določitev in spremljanje kakovosti sredstev; (ii) pregled posojilnih poslov v težavah, da bi se ocenila operativna zmogljivost in učinkovitost upravljanja posojilnih portfeljev v težavah v bankah, vključno z upravljanjem zaostankov plačil in načini odpravljanja slabih posojil ter zmanjšanjem izgub iz posojil; (iii) potrditev celovitosti podatkov, da bi se ocenila zanesljivost podatkov bank; ter (iv) prakse pripoznavanja dohodkov in pomlajevanja kreditov (re-ageing), da bi se proučilo, če so obstoječe prakse skladne z MSRP in ustreznimi regulativnimi smernicami; (g) ocena napredka bank pri sanaciji neuspešnih portfeljev; (h) predložitev ocene ukrepov, sprejetih v zvezi s prejemniki nadomestila za brezposelnost, ki se ne udeležujejo zaposlitvenih razgovorov; (i) zaključek medsektorskega poročila za proučitev možnosti za zmanjšanje kakršnih koli negativnih vplivov na zaposlovanje, ki so posledica strukture socialnih plačil; (j) sprejetje zakonodaje o reformi pokojninskih pravic novozaposlenih v javni upravi. To vključuje ponovni pregled zgodnje upokojitve za določene kategorije javnih uradnikov in indeksacijo pokojnin s cenami življenjskih potrebščin. Pokojnine temeljijo na povprečnih prihodkih delovne dobe. Starostna meja za upokojitev se pri novih zaposlitvah poveže s starostno mejo za upokojitev, določeno na nacionalni ravni.“. Doda se naslednji odstavek: „9. Irska v letu 2013 v skladu s specifikacijami iz Memoranduma o soglasju zaključi stresne teste bank, ki so bile vključene v previdnostno oceno kapitala (PCAR) za leto 2011. Stresni test bo usklajen s testi EBA ter bo temeljil na rezultatih PCAR za leto 2011 in programa finančnih ukrepov za leto 2012. Stresni test bo strog in bo še naprej temeljil na trdnih napovedih izgube pri posojilih in visoki stopnji preglednosti. Objava rezultatov bo usklajena s časovnim razporedom za naslednje teste EBA.“. Člen 2 Ta sklep je naslovljen na Irsko. Člen 3 Ta sklep se objavi v Uradnem listu Evropske unije. V Bruslju, Za Svet Predsednik [1] UL L 118, 12.5.2010, str. 1. [2] UL L 30, 4.2.2011, str. 34.